Μπάνε Πρέλεβιτς

Ο Μπράνισλαβ «Μπάνε» Πρέλεβιτς (Βελιγράδι, 19 Δεκεμβρίου 1966, σερβικά: Бранислав "Банe" Прелевић), είναι Σέρβος-Έλληνας πρώην επαγγελματίας καλαθοσφαιριστής.

 Αγωνιστική καριέρα 
Ξεκίνησε την επαγγελματική του καριέρα το 1986 στον Ερυθρό Αστέρα, όπου αγωνίστηκε για δύο χρόνια. Το 1988 αποκτήθηκε από τον ΠΑΟΚ, στον οποίο αγωνίστηκε τα επόμενα 8 χρόνια, έχοντας στο μεταξύ αποκτήσει και την ελληνική υπηκοότητα. Εκεί έκανε εξαιρετικές εμφανίσεις και σύντομα εξελίχθηκε σε ηγετική φυσιογνωμία της ομάδας. Με τον ΠΑΟΚ κατέκτησε το Κύπελλο Κυπελλούχων Ευρώπης το 1991, το Κύπελλο Κόρατς το 1994, το Πρωτάθλημα Ελλάδας το 1992, καθώς και το Κύπελλο Ελλάδας το 1995. Επίσης αγωνίστηκε στους τελικούς του Κυπέλλου Κυπελλούχων το 1992 και 1996 και στο final four της Ευρωλίγκα το 1993.

Το 1996 μεταγράφηκε στην ιταλική Βίρτους Μπολόνια στην οποία αγωνίστηκε για ένα χρόνο, κατακτώντας μάλιστα το Κύπελλο Ιταλίας το 1997. Επέστρεψε στην Ελλάδα όπου έπαιξε για δύο χρόνια στην ΑΕΚ (1997 - 1999), με την οποία αγωνίστηκε στον τελικό της Ευρωλίγκα το 1998. Επέστρεψε στον ΠΑΟΚ την αγωνιστική περίοδο 1999-2000, με σκοπό να κλείσει την 14χρονη καριέρα του.

 Διακρίσεις 
 Τίτλοι 
Ο Μπάνε Πρέλεβιτς κέρδισε 5 τίτλους. Τους τέσσερις πρώτους με τον ΠΑΟΚ και τον τελευταίο με την Βίρτους Μπολόνια.
 Κύπελλο Κυπελλούχων 1991
 Πρωτάθλημα Ελλάδας 1992
 Κύπελλο Κόρατς 1994
 Κύπελλο Ελλάδας 1995
 Κύπελλο Ιταλίας 1997
Επίσης αγωνίστηκε σε δύο final four της Ευρωλίγκα (ΠΑΟΚ 1993, ΑΕΚ 1998), καθώς και σε δύο ακόμη τελικούς Κυπέλλου Κυπελλούχων Ευρώπης με τον ΠΑΟΚ (1992, 1996).

 Ατομικές επιδόσεις 
Κατέχει μέχρι και σήμερα το ρεκόρ περισσότερων εύστοχων σουτ 3 πόντων στην ιστορία της Α1 με 10/14, ενώ έχει αναδειχθεί κατ' επανάληψη πρώτος στις επιμέρους στατιστικές κατηγορίες, με επαναλαμβανόμενη παρουσία στην κορυφή των σουτ τριών πόντων, ποσοστού ευστοχίας σε βολές και τρίποντα, ασίστ και κλεψίματα.

Το ατομικό ρεκόρ του σε παραγωγή πόντων (58) το πέτυχε σε ηλικία 19 ετών με τον Ερυθρό Αστέρα, ενώ με τη φανέλα του ΠΑΟΚ έχει από δύο φορές σημειώσει 41 πόντους. Ο μέσος όρος του στο ελληνικό πρωτάθλημα είναι λίγο κάτω από 20 πόντους, ενώ στην Ιταλία κυμάνθηκε σε λίγο χαμηλότερα επίπεδα (μ.ο. 15 πόντοι). Θεωρείται ένας από τους καλύτερους Ευρωπαίους σουτέρ στην ιστορία του αθλήματος.

 Προπονητική καριέρα 
Αμέσως μετά το τέλος της καριέρας του, ξεκίνησε καριέρα προπονητή. Το 2001 ανέλαβε θέση βοηθού προπονητή στον ΠΑΟΚ, στον οποίο από το 2002 έως το 2005 υπήρξε πρώτος προπονητής. Στη συνέχεια εργάστηκε στην Α2 κοουτσάροντας τον Ιωνικό, ενώ το 2008 διετέλεσε μάνατζερ στη βουλγαρική ΤΣΣΚΑ Σόφιας.

Το 2011 ανέλαβε καθήκοντα προέδρου στην ΚΑΕ ΠΑΟΚ, υπηρετώντας τον σύλλογο και από ένα τρίτο πόστο, μετά από αυτό του παίκτη και του προπονητή. 

 Προσωπική ζωή 
Είναι παντρεμένος με την επίσης σερβικής καταγωγής Νεβένα Πρέλεβιτς Μαριάνοβιτς κι έχουν αποκτήσει δύο κόρες: την Άννα Πρέλεβιτς (Σταρ Ελλάς 2010) και την Τέα Πρέλεβιτς. Έχει ρίζες από την πλευρά των συγγενών του από την μητέρα του από την Εράτυρα, του νομού Κοζάνης.

 Παραπομπές 

 Πηγές 
Superbasket.gr: Ο «Τίγρης» του ΠΑΟΚ

Κατηγορία:Έλληνες πολιτικοί
Κατηγορία:Θεματικοί αντιπεριφερειάρχες Κεντρικής Μακεδονίας
Κατηγορία:Περιφερειακοί Σύμβουλοι Κεντρικής Μακεδονίας
Κατηγορία:Γιουγκοσλάβοι καλαθοσφαιριστές
Κατηγορία:Σέρβοι καλαθοσφαιριστές
Κατηγορία:Γιουγκοσλάβοι προπονητές καλαθοσφαίρισης
Κατηγορία:Σέρβοι προπονητές καλαθοσφαίρισης
Κατηγορία:Έλληνες καλαθοσφαιριστές
Κατηγορία:Έλληνες προπονητές καλαθοσφαίρισης
Κατηγορία:Καλαθοσφαιριστές Εθνικής Γιουγκοσλαβίας
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές ΑΕΚ
Κατηγορία:Καλαθοσφαιριστές Βίρτους Μπολόνια
Κατηγορία:Καλαθοσφαιριστές Ερυθρού Αστέρα Βελιγραδίου
Κατηγορία:Προπονητές καλαθοσφαίρισης ΠΑΟΚ